als_Latn dik_Latn sag_Latn
Durrësi shpëton nga mbeturinat, ndërtohet landfill në ManzëSociale e Enjte, 12 Mars, 2015 | 14:49 pm
Qytetarët durrsakë dhe ata që jetojnë në periferitë e qytetit bregdetar nuk do të thithin më helmet toksike që lëshohen nga asgjësimi i mbetjeve urbane në zonën e Porto-Romanos.
Landfilli i Durrësit, i cili do të ngrihet brenda vitit 2016 në qytezën e Manzës, do t’i japë zgjidhje një herë e përgjithmonë këtij problemi. Mësohet se ndërtimi i landfill-it të Durrësit dhe administrimi i tij i është dhënë firmës italiane “Kinexia” dhe firmës shqiptare “Albania Landfill Energia” (ALE shpk). Kjo e dyta do të jetë ortake vetëm me 10% të aksioneve.
Specialistët shprehen se landfilli do të mundësojë përpunimin e rreth 2 milionë tonë mbetje urbane dhe prodhimin e biogazit, ku në tridhjetë vite parashikohen të ardhura prej rreth 60 milionë eurosh. Vetëm nga Durrësi mendohet të përpunohen mbi 100 mijë tonelata mbetje në vit.
Gjithashtu, mësohet se tenderi për ndërtimin dhe administrimin e landfill-it të Durrësit është hapur në 18 nëntor të vitit 2014 nga Ministria e Mjedisit dhe tani në 2015-n është fituar nga kompania italiane “Kinexia”, e cila do të bashkëpunojë me firmën shqiptare. Burime nga Ministria e Mjedisit shprehen se rezultati i tenderit dhe fituesi është firmosur nga ministri Lefter Koka, pas përfundimit të arritur nga një komision prej 7 anëtarësh.
Koncensioni parashikon një periudhë menaxhimi prej 30 vitesh, me një investim prej 20 milionë euro. Përveç Bashkisë së Durrësit, në këtë landfill do të përpunohen edhe mbetjet e zonave periferike, të cilat do të paguajnë për shërbimin. Ndërtimi i landfill-it do të nisë vitin e ardhshëm.
Situata paraqitet alarmante sa u përket djegies në ambiente të hapura të mbetjeve urbane.
Specialistët e Shëndetit Publik në Durrës u kanë rënë shpeshherë kambanave për një situatë alarmante që vjen si pasojë e djegies në ambiente të hapura të mbetjeve urbane në zonën e Porto-Romanos.
TARIFAT
Ndërtimi i landfillit të Durrësit do t’i japë zgjidhje njëherë e përgjithmonë një ndër problemeve kryesore të qytetarëve durrsakë, që është djegia e plehrave në ambiente të hapura. Në këtë landfill do të përpunohen rreth 2 milionë tonelata mbetje urbane.
Çmimi i grumbullimit për çdo ton mbeturina do të kapë vlerën e 25.5 euro, para të cilat do të paguhen nga bashkitë që do të dorëzojnë mbeturinat në këtë landfill. Veç Durrësit, edhe Shijaku dhe Kruja do të depozitojnë në këtë zonë mbeturinat.
Leonidha Musaj
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn min_Latn